RO Jurnalul Oficial al Uniunii Europene C 231/39

Extras din hotărârea referitoare la Reykjavík Savings Bank în temeiul Directivei 2001/24/CE a Parlamentului European și a Consiliului privind reorganizarea și lichidarea instituțiilor de credit

2009/C 231/08

INVITAȚIE PENTRU DEPUNEREA DE CERERI DE ADMITERE A CREANȚELOR – TERMENE CARE TREBUIE RESPECTATE

În temeiul autorității legale conferite prin articolul 100 a din Legea privind instituțiile financiare (Financial Institutions Act) nr. 161/2002, cf. articolul 5 din Legea privind autoritatea pentru rambursările de trezorerie ca urmare a unor situații neobișnuite pe piețele financiare (Authority for Treasury Disbursements due to Unusual Financial Market Circumstances Act) nr. 129/2008, care era în vigoare la momentul respectiv, la 21 martie 2009 Autoritatea de supraveghere financiară și-a asumat prerogativele unei adunări a acționarilor Reykjavík Savings Bank (SPRON) și a numit un Comitet de administrare provizoriu (Resolution Committee). În temeiul Legii nr. 44/2009 Comitetul de administrare provizoriu al Reykjavík Savings Bank și-a asumat responsabilitatea unui Consiliu de administrație interimar. În temeiul articolului 100 a alineatul 3 din Legea nr. 161/2002, Consiliul de administrație interimar și-a încheiat mandatul de trei luni la 23 iunie 2009, când Tribunalul districtual din Reykjavík a numit un Consiliu de lichidare al Reykjavík Savings Bank, responsabil cu tratarea creanțelor asupra băncii pe durata procedurii de lichidare și cu supravegherea procesului de lichidare.

Data de referință este 30 octombrie 2008 în temeiul articolului 101 alineatul 4 din Legea privind instituțiile financiare nr. 161/2002. Data inițierii procedurii de lichidare a fost decisă pe baza hotărârii Tribunalului districtual din Reykjavík privind numirea unui Consiliu de lichidare la 23 iunie 2009, cf. articolul 102 alineatul 3 paragraful al doilea din Legea nr. 44/2009.

Orice persoană care dorește să depună o cerere de admitere a unei creanțe asupra Reykjavík Savings Bank sau asupra activelor încredințate băncii este invitată să trimită cererea în scris la Consiliul de lichidare al SPRON, în termen de 6 luni de la publicarea invitației pentru depunerea cererilor în țara sa, într-o publicație internațională sau în Jurnalul Oficial al Uniunii Europene. Cererile trebuie să parvină Consiliului de lichidare în termenul menționat anterior iar conținutul lor trebuie să respecte instrucțiunile prevăzute la articolul 117 alineatele 2 și 3 din Legea falimentului, etc. nr. 21/1991.

Declarațiile de creanță trebuie trimise la:

The Winding-Up Board of Reykjavík Savings Bank Lágmúli 6 108 Reykjavík ICELAND

Având în vedere dispozițiile legale menționate anterior, creditorii trebuie să specifice în cererea de admitere a creanței suma totală a creanței la data de 23 iunie 2009.

Creanțele în valută trebuie specificate în valuta respectivă. Creditorii din statele membre ale Spațiului Economic European și ale Asociației Europene de Liber Schimb pot prezenta creanțe în limba statului lor de proveniență. Prezentarea acestor creanțe trebuie să fie însoțită de o traducere în limba islandeză. Cu toate acestea, creanțele pot fi prezentate în limba engleză fără a fi însoțite de o traducere. Alți creditori pot depune creanțele în limba islandeză sau în limba engleză.

Dacă o creanță nu este prezentată în termenul menționat anterior, se va considera că nu a fost prezentată în mod corespunzător, în sensul articolului 118 din Legea falimentului, etc., nr. 21/1991, ea încetând să mai fie valabilă asupra Reykjavik Savings Bank, cu excepția cazului în care se aplică unul dintre punctele 1-6 de la articolul respectiv.

Se reamintește că, odată cu prezentarea cererii de admitere a creanței, se consideră că creditorul a renunțat la dreptul la confidențialitate (secretul bancar, de exemplu) cu privire la creanța în cauză.

Miercuri, 17 martie 2010 la ora 10.00, va avea loc o reuniune a creditorilor la Hotelul Hilton Nordica, Suðurlandsbraut 2, Reykjavík. Părțile care au depus cereri de admitere a creanțelor asupra băncii au dreptul să participe la reuniune. La reuniune va fi prezentată lista creanțelor depuse, precum și poziția Consiliului de lichidare la acea dată. Cu cel puțin o săptămână înainte de data reuniunii sus-menționate, o listă a creanțelor prezentate va fi pusă la dispoziția celor care au prezentat creanțe asupra băncii.

Informații suplimentare privind prezentarea și tratamentul creanțelor vor fi disponibile pe site-ul băncii: http://www.spron.is. Consiliul de lichidare dorește să recomande creditorilor:

(a) să menționeze adresele de e-mail sau informațiile referitoare la reprezentanții lor în momentul în care prezintă o creanță, pentru a facilita diseminarea informațiilor;

(b) să specifice numărul de cont bancar pentru a facilita eventualele rambursări, dacă este necesar;

(c) să își prezinte creanțele cât mai repede cu putință după ce au luat cunoștință de prezenta invitație.

Un model de cerere de admitere a creanței este disponibil la http://www.spron.is